ปศุสัตว์จังหวัดสุราษฎร์ธานี ติดตามสถานการณ์โรคติดต่อระหว่างสัตว์และคน พร้อมขอให้ประชาชนนำสัตว์เลี้ย
ปศุสัตว์จังหวัดสุราษฎร์ธานี ติดตามสถานการณ์โรคติดต่อระหว่างสัตว์และคน พร้อมขอให้ประชาชนนำสัตว์เลี้ยงฉีดวัคซีนป้องกันโรคพิษสุนัขบ้า
    

 
ที่ห้องประชุมสำนักงานปศุสัตว์จังหวัดสุราษฎร์ธานี  นายเดชา จิตรภิรมย์ ปศุสัตว์จังหวัดสุราษฎร์ธานี ประชุมร่วมกับผู้แทนหน่วยงานสาธารณสุข หน่วยงานท้องถิ่น ประชาสัมพันธ์จังหวัด และผู้เกี่ยวข้อง เพื่อหารือและติดตามสถานการณ์โรคติดต่อระหว่างสัตว์และคน ตามโครงการ "สัตว์ปลอดโรค คนปลอดภัย จากโรคพิษสุนัขบ้า" ตามพระปณิธานศาสตราจารย์ ดร. สมเด็จพระเจ้าลูกเธอ เจ้าฟ้าจุฬาภรณวลัยลักษณ์ อัครราชกุมารี โดยเฉพาะเรื่องของการควบคุมโรคพิษสุนัขบ้า ซึ่งในส่วนของจังหวัดสุราษฎร์ธานีในปีนี้ พบโรคสุนัขบ้าในสัตว์ จำนวน 3 จุด ที่อำเภอพระแสง 1 จุด และที่อำเภอบ้านนาสาร 2 จุด
 

 
นายเดชา จิตรภิรมย์ กล่าวว่า ทางสำนักงานปศุสัตว์จังหวัด ได้ให้ความสำคัญในการควบคุมป้องกันโรคพิษสุนัขบ้า โดยได้ส่งเจ้าหน้าที่เข้าไปดำเนินการในพื้นที่จุดเกิดโรคทั้ง 3 จุด คือ เข้าไปแดวัคซีน ผ่าตัดทำหมัน และหลังจากนั้นจะเข้าไปดำเนินการฉีดวัคซีนบริเวณโดยรอบ ให้ครอบคลุมพื้นที่ทั้งหมด นอกจากนี้ ยังได้ออกรณรงค์ทั้งจังหวัด เป็นระยะเวลา 2 เดือน คือ ระหว่างเดือนมีนาคม ถึงเมษายน 2561 ซึ่งมั่นใจว่าจะสามารถควบคุมโรคได้อย่างครอบคลุมทุกพื้นที่ และขอประชาสัมพันธ์ไปยังประชาชนที่เลี้ยงสุนัขและแมว ขอความร่วมมือให้นำสัตว์เลี้ยงตั้งแต่อายุ 2-4 เดือนไปฉีดวัคซีน หลังจากนั้นต้องฉีดกระตุ้นทุกปี เพราะการป้องกันเป็นสิ่งที่สำคัญที่สุด เนื่องจากหากเป็นโรคพิษสุนัขบ้าแล้ว ไม่สามารถที่จะรักษาให้หายได้ จะทำให้ให้เสียชีวิตทั้งในคนและสัตว์ และขอฝากให้พี่น้องประชาชนได้ระวังและดูแลตัวเองไม่ให้ถูกสุนัข หรือแมวกัด เพราะจะทำให้เสี่ยงต่อโรคได้